*****

ΚΑΝΟΝΙΣΜΟΣ (ΕΟΚ) αριθ. 994/88 ΤΗΣ ΕΠΙΤΡΟΠΗΣ

της 15ης Απριλίου 1988

σχετικά με την εφαρμογή εξισωτικής εισφοράς που προβλέπεται από τον κανονισμό (ΕΟΚ) αριθ. 2742/82 όσον αφορά τα μέτρα διασφάλισης που εφαρμόζονται κατά τις εισαγωγές σταφίδων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 3909/87 (2), και ιδίως το άρθρο 18,

Εκτιμώντας:

ότι στην υπόθεση 77/86, «Σταφίδες - μέτρα διασφαλίσεως», το Δικαστήριο κήρυξε άκυρο τον κανονισμό (ΕΟΚ) αριθ. 2742/82 της Επιτροπής (3), καθώς και τις διαδοχικές τροποποιήσεις αυτού, δεδομένου ότι καθιερώνει εξισωτική εισφορά σε σταθερό ποσοστό ίσο με τη διαφορά μεταξύ της ελάχιστης κοινοτικής τιμής κατά την εισαγωγή και της χαμηλότερης τιμής στη διεθνή αγορά· ότι, για να εξασφαλισθεί η καλή εφαρμογή της εν λόγω απόφασης, πρέπει να επισημανθούν ορισμένοι κανόνες που εφαρμόζονται για την επιστροφή στους ενδιαφερόμενους εμπορευόμενους του ποσού της εξισωτικής εισφοράς που έχει παρακρατηθεί, το οποίο μπορεί να αποδειχθεί, κατά περίπτωση, μεγαλύτερο από εκείνο που έπρεπε κανονικά να οφείλεται κατ' εφαρμογή της αποφάσεως του Δικαστηρίου· ότι πρέπει, ιδιαίτερα, να υπενθυμιστεί ότι η επιστροφή των οφειλομένων ποσών πρέπει να πραγματοποιείται σύμφωνα με τις διατάξεις του κανονισμού (ΕΟΚ) αριθ. 1430/79 του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 3069/86 (5), σχετικά με την επιστροφή ή τη μεταφορά των δασμών κατά την εισαγωγή ή κατά την εξαγωγή, ιδίως όσον αφορά τους όρους εισαγωγής των αιτήσεων που καθορίζονται στο άρθρο 2,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για τις εργασίες θέσεως σε ελεύθερη κυκλοφορία στην Κοινότητα που πραγματοποιούνται για τις σταφίδες, πλην των σταφίδων «Κορινθιακής» που υπάγονται στις διακρίσεις 08.04 Β Ι και Β ΙΙ του κοινού δασμολογίου, που πραγματοποιήθηκαν κατά την περίοδο από τις 28 Οκτωβρίου 1982 έως τις 31 Αυγούστου 1985 και πληρώθηκε εξισωτική εισφορά που καθορίζεται από τον κανονισμό (ΕΟΚ) αριθ. 2742/82, οι οργανισμοί που ορίζονται από τα κράτη μέλη, σύμφωνα με τις διατάξεις του κανονισμού (ΕΟΚ) αριθ. 1430/79, επιστρέφουν στους εμπορευομένους, μετά από αίτηση των τελευταίων, τη διαφορά μεταξύ:

α) του ποσού της εξισωτικής εισφοράς που εισπράχθηκε κατ' εφαρμογή του κανονισμού (ΕΟΚ) αριθ. 2742/82 και, ενδεχομένως, των μεταγενέστερων τροποποιήσεων του κανονισμού αυτού

και

β) του ποσού που προκύπτει από τη διαφορά μεταξύ της ελάχιστης τιμής που καθορίζεται στο άρθρο 2 παράγραφος 1 του εν λόγω κανονισμού και της τιμής κατά την εισαγωγή κατά τη θέση σε ελεύθερη κυκλοφορία.

2. Για τον καθορισμό του ποσού της επιστροφής, οι οργανισμοί που ορίζονται από τα κράτη μέλη λαμβάνουν υπόψη τη μέση τιμή και τους συντελεστές που καθορίζονται στο άρθρο 2 παράγραφοι 1 και 3 του κανονισμού (ΕΟΚ) αριθ. 2742/82, όπως τροποποιήθηκε μεταγενέστερα, καθώς και την αντιπροσωπευτική ισοτιμία που εφαρμόζεται κατά τη θέση σε ελεύθερη κυκλοφορία.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Απριλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 370 της 30. 12. 1987, σ. 20.

(3) ΕΕ αριθ. L 290 της 14. 10. 1982, σ. 28.

(4) ΕΕ αριθ. L 175 της 12. 7. 1979, σ. 1.

(5) ΕΕ αριθ. L 286 της 9. 10. 1986, σ. 1.